Ole Stavad (S), 2000-04-11:
Jeg synes nu, det var sådan lidt af en svada, hr. Rudiengaard kom af med her, ikke mindst når vi ser på forholdene i virkeligheden, når han udspyr en påstand om, at regeringen, SF og Enhedslisten anser ideologi for vigtigere, end at befolkningen får en god sundhedsbehandling.
Vi ved, at Venstre og De Konservative efterlod et nedslidt sundhedsvæsen, havde skåret ned på uddannelserne, at vi har brugt milliarder på at få det bygget op, og at det nu er ved at lykkes.
Rent faktisk kan vi konstatere eksempelvis på et af de områder, man foreslår skal komme ind under denne regel, nemlig hjerteområdet, at dér er kapaciteten noget, der ligner tredoblet siden 1993, og så står hr. Rudiengaard, Venstres ordfører, heroppe og gør sig til talsmand for, at det er Venstre, der tager sig af, at folk får en god sundhedsbehandling.
Dér, hvor jeg kommer fra, ville vi sige: Velbekomme.
Så er der nogle, der sådan med lidt hån i stemmen har sagt om det her, at det handler om ideologi.
Det vil jeg gerne vedkende mig.
Jeg mener endda, at det er et ideologisk, holdningsmæssigt vigtigt område. Jeg synes, det er beskæmmende, hvis det er sådan, at folk, der er valgt på holdninger, mener, at det er noget grimt noget at have holdninger.
Jeg mener faktisk, at det her er et af de områder, hvor det er utrolig vigtigt, at man har holdninger og vedstår sine holdninger.
Det har der heldigvis været et flertal, der er gjort i en form, så det her beslutningsforslag ikke har nogen udsigt til at blive vedtaget.
Jeg mener, fru Henriette Kjær måske var den, der sagde det tydeligst, da hun sagde, at arbejdsgiverne bør selvfølgelig betale for behandling.
Jeg tror, det er et ordret citat af det, fru Henriette Kjær sagde.
Det er jo der, vi har holdningsforskellen, eller den forskellige ideologi, om man vil.
Det, som Venstre og De Konservative står for, er jo at opbygge et privat hospitalsvæsen, som kan behandle A-holdet, ved siden af et offentligt sundhedsvæsen, med den konsekvens at man selvfølgelig for at gøre sig gældende skal ind og købe de dyreste læger og kan byde over.
For det her er forretning, det er business.
Det er sundhedsbehandling som business at købe de dygtigste læger, som skal tages et sted fra, fra det offentlige sundhedsvæsen.
Det er det, man påstår vil give den brede befolkning bedre tilbud.
Nu har jeg jo været her i Folketinget i en snes år
efterhånden.
Jeg har fulgt udviklingen hos Venstre og De Konservative i de år.
Tilbage i 1980'erne havde vi diskussionen om, hvorvidt vi overhovedet skulle have privathospitaler.
Det mente Venstre og De Konservative var vigtigt. Men man forsvor, at der skulle offentlige kroner ind i det her.
Det kunne vel ikke være rimeligt, at vi forhindrede det, eller at der kom udlændinge, som var interesserede.
Det var diskussionen.
Nu går diskussionen på: Hvis vi nu stopper det ind i skattesystemet, så det ikke er så kendt, og dermed giver det offentlige et tilskud over skatten, og vi så i øvrigt starter med dem, hvor det er arbejdsgiveren, der betaler.
Men det næste, vil jeg sige til hr. Rudiengaard, er jo, at naboen, der bor ved siden af ham, hvor arbejdsgiveren kan betale, uden at det får skattemæssige konsekvenser - efter at sygehusvæsenet er blevet forringet med det forslag, hvis det blev gennemført - så selvfølgelig vil stille sig op og spørge: Jamen hvorfor skal jeg betale med beskattede midler for at komme ind på et privathospital og blive behandlet, når min nabo, Pedersen, får det finansieret ved ubeskattede midler og med fradrag for arbejdsgiveren?
Det er salamimetoden med det ene formål at få skabt et A- og et B-hold.
Med det formål, at vi skal over på forsikringsordninger i stedet for at have den nordiske velfærdsmodel.
Der vil jeg gerne sige, at den ideologi, jeg og regeringen står for, betyder, at vi er parate til at forsvare, at folk skal have en lige og ordentlig behandling. De ressourcer, vi har, såvel de økonomiske som de menneskelige, skal kanaliseres ind for at sørge for stadig bedre behandling, som vi har dokumenteret.
Det er ikke en underminering af sundhedsvæsenet, som det skete i de 10 år, hvor Venstre og De Konservative havde et specielt ansvar.
Derfor vedstår jeg mig meget gerne ideologien, en ideologi, der betyder, at hvad enten det er direktøren, eller det er arbejdsmanden, eller det er pensionisten, eller hvem det er, så skal vi have et sundhedsvæsen, der står til rådighed for dem, kan give ydelser og behandling af høj kvalitet, med korte ventetider og med den konsekvens, at folk får en lige behandling. Direktøren skal nemlig også have en ordentlig behandling, men
ikke en bedre behandling end pensionisten.